Αλέκος Κιτσάκης

Ο Αλέκος Κιτσάκης (Ριζοβούνι, Ελλάδα, 28 Απριλίου 1934 - Ιωάννινα, 2 Φεβρουαρίου 2015) ήταν Έλληνας τραγουδιστής δημοτικών παραδοσιακών τραγουδιών. Είναι γνωστός με το προσωνύμιο "Το αηδόνι της Ηπείρου".

 Γεννήθηκε στο Ριζοβούνι του Νομού Πρέβεζας το 1934 και έμεινε ορφανός σε νεαρή ηλικία. Εγκαταστάθηκε στην Αθήνα, όπου άρχισε να συμμετέχει σε εκδηλώσεις της Ηπειρώτικης Ομοσπονδίας καθώς και σε μια φιλανθρωπική εκδήλωση στο θέατρο Rex με την Μαρίκα Κοτοπούλη. Εκεί η πριγκίπισσα, τότε, Φρειδερίκη ενθουσιασμένη τον πήρε μαζί της στο παλάτι, όπου και διέμεινε για μικρό χρονικό διάστημα. Στη συνέχεια τελείωσε το Δημοτικό Σχολείο στο Οικοτροφείο Κέρκυρας (Αχίλλειο Ίδρυμα) και τον Σεπτέμβριο 1949 στάλθηκε στη Μέση Γεωπονική σχολή Πατρών (Σκαγιοπούλειο Ορφανοτροφείο) όπου παράλληλα σπούδασε στο Ωδείο Πατρών, έψελνε στην εκκλησία και παρουσιάζονταν σε εκπομπές Δημοτικού τραγουδιού στο ραδιόφωνο. Με την επιστροφή του στην Αθήνα συμμετείχε σε εκπομπές της ΕΡΤ, ενώ εξασφάλισε, με την βοήθεια του Μανόλη Καλομοίρη, υποτροφία στο Εθνικό Ωδείο Αθηνών. Αν και ξεκίνησε τις σπουδές, δεν τελείωσε λόγω στράτευσης. Συνεργάσθηκε με την Καίτη Γκρέι, το Στέλιο Καζαντζίδη, τη Μαρινέλλα, τη Ρίτα Σακελαρίου, την Τζένη Βάνου, τον Περικλή Περράκη, το Βασίλη Σούκα, τον Στάθη Κάβουρα και πολλούς ακόμα καλλιτέχνες. Στη διάρκεια της Δικτατορίας, επειδή το ραδιόφωνο έπαιζε συχνά δημοτικά τραγούδια, ατυχώς το όνομά του συνδέθηκε με το καθεστώς. Αρνήθηκε διπλωματικά να τραγουδήσει στη γιορτή της ΕΣΑ, ενώ τον πήρε τηλέφωνο ο ίδιος ο δικτάτορας Δημήτριος Ιωαννίδης, στέλνοντας κάποιον άλλο τραγουδιστή μη επώνυμο.Το 1966 είχε έναν ατυχή πρώτο γάμο και το 1987 είχε το δεύτερο γάμο του, από τον οποίο απέκτησε ένα αγόρι. Το έτος 2005 αντιμετώπισε σοβαρό πρόβλημα με την υγεία του. Μετά από επίσκεψη στο Προεδρικό Μέγαρο για να πει τα κάλαντα στον Ηπειρώτη φίλο του Πρόεδρο της Δημοκρατίας Κάρολο Παπούλια, επιστρέφοντας στο σπίτι υπέστη έμφραγμα και εγκεφαλικό επεισόδιο. Μετά από νοσηλεία και εγχείρηση By Pass επανήλθε πλήρως. Απεβίωσε στα Ιωάννινα στις 2 Φεβρουαρίου 2015 σε ηλικία 81 ετών. Ο Αλέκος Κιτσάκης συνεργάστηκε με την εταιρεία ODEON του Μίνωα Μάτσα και ξεκίνησε την σταδιοδρομία του στη μουσική βιομηχανία. Υπολογίζεται, κατά δήλωση του ιδίου σε συνέντευξη ότι έχει ηχογραφήσει 2500 δημοτικά τραγούδια. Τα τραγούδια του, δικά του και άλλων, εξυμνούν συνήθως την Ήπειρο, τη φυσική ομορφιά του τοπίου, την ποιμενική ζωή, τη ξενιτιά, τον έρωτα, αλλά και τους αγώνες του Ελληνικού Έθνους. Η χροιά της φωνής του τον καταξίωσε ως υπ' αριθμόν ένα άνδρα τραγουδιστή Δημοτικών ηπειρώτικων Τραγουδιών του εικοστού αιώνα. Χαρακτηρίζεται "ως ο Στέλιος Καζαντζίδης του δημοτικού τραγουδιού", κάτι που και ο ίδιος ο Καζαντζίδης αποδέχτηκε, αφού ήταν τακτικός θαμώνας και ακροατής του Κιτσάκη. Έτος 1934: Γέννηση στο Ριζοβούνι Πρέβεζας. Έτος 1935: Μένει ορφανός από πατέρα. Έτος 1937: Μένει ορφανός από μητέρα. Υιοθετείται από τον θείο του. Έτος 1946: Φεύγει για την Αθήνα με το πλοίο "Γλάρος" από Πρέβεζα. Έτος 1954: Γραμμοφωνεί τα τρία πρώτα τραγούδια με τον Βάιο Μαλλιάρα τον κλαρινίστα. Έτος 1956: Γραμμοφωνεί τα εξής τέσσερα τραγούδια: "Βλαχοθανάσης", "Βασίλω μου σ' αντάμωσα", "Λίτσα Βαγγελίτσα μου" και "Περιστεράκια όμορφα". Έτος 1960: Ηχογραφούνται «Οι κλέφτες», το «Πάμε στο λόγγο για ξύλα μωρ Λένη», όπως και το «Άσπρο τριαντάφυλλο κρατώ» που έκαναν το καθένα πάνω από 500.000 πωλήσεις. Έτος 1965: Κυκλοφόρησε ο πρώτος μου μεγάλος δίσκος με 12 τραγούδια και με τίτλο «ΑΛΕΚΟΣ ΚΙΤΣΑΚΗΣ, Το Αηδόνι της Ηπείρου». Έτος 1970: Ηχογραφούνται το «Αγάπη ξημέρωσε φεύγω», το «Τζουμέρκα μου περήφανα» και το «Στης Πάργας τον ανήφορο» (το είχε γράψει το ’64-65’) και έγινε διεθνής επιτυχία. Σημειώνεται ότι λόγω του τουρισμού της Πάργας το τραγούδι αυτό είναι γνωστό σε όλη την Ευρώπη. Έτος 1976: Το Ραβασάκι. Έτος 1976: Συναυλίες στο Ali Baba Center της Νέας Υόρκης για ένα μήνα. Του προτάθηκε αμοιβή 3.000 δολάρια ημερησίως και αρνήθηκε. Έτος 1982: Συναυλία στο Τορόντο του Καναδά. 120.000 ακροατές. Έτος 1983: 10 Συναυλίες στην Αυστραλία. Έτος 2005: Κάλαντα στον Πρόεδρο της Δημοκρατίας Κάρολο Παπούλια. Προβλήματα υγείας. Έτος 2011: Η εταιρεία MINOS-EMI κυκλοφόρησε ένα διπλό CD με γενικό τίτλο «40 χρυσές επιτυχίες, Αλέκος Κιτσάκης, το Αηδόνι της Ηπείρου. Έτος 2012: Είναι 78 ετών. Η υγεία του βελτιώνεται και κάνει δημόσιες εμφανίσεις. Έτος 2015: Απεβίωσε στα Ιωάννινα ενώ νοσηλευόταν στο Πανεπιστημιακό Νοσοκομείο Ιωαννίνων.